
	בית משפט המחוזי נוף הגליל נצרת



תקציר הכרעת דין 
תפ"ח 22205-06-23 (מדינת ישראל נ' מוקין)
הרכב שופטים אב"ד הנשיאה אסתר הלמן, השופטת יפעת שטרית, השופטת אוסילה אבו-אסעד. 

בית המשפט המחוזי בנוף הגליל-נצרת החליט היום, בדעת רוב, להרשיע נאשם בעבירת רצח באדישות, תחת הרשעתו בעבירת רצח בכוונה, בה הואשם. בנוסף, הורשע הנאשם בביצוע עבירות של נהיגה בפסילה, נהיגה בשכרות (שתי עבירות), הדחה בחקירה וחבלה במזיד ברכב.

בהכרעת הדין נקבע, כי הנאשם נהג ברכב כשהוא פסול מנהיגה ומצוי תחת השפעת סמים ואלכוהול. בין הנאשם לבין המנוח נתגלע ויכוח על רקע אופן נהיגתם בכביש. הנאשם יצא מרכבו כשבידו אקדח שלוף, אותו החזיק ברישיון, וניגש לעבר המנוח תוך שהוא יורה באוויר פעמיים. בין השניים התפתח עימות פיזי, במהלכו נאבקו השניים כשהם על הקרקע. תוך כדי המאבק, ניסה המנוח למשוך את האקדח מידי הנאשם והנאשם ירה שתי יריות אשר פגעו במנוח. אחת מהן פגעה בליבו ובריאותיו של המנוח והביאה בהמשך למותו. לאחר שנורה, ניסה המנוח לחזור לרכבו ובשלב זה ירה הנאשם לעבר גבו של המנוח שלוש יריות, אשר לא פגעו בו. המנוח התמוטט על הכביש ואילו הנאשם עזב את המקום מבלי להזעיק עזרה ונסע לביתו. זמן קצר לאחר מכן חזר הנאשם לזירה יחד עם אחותו, ממנה ביקש לומר לשוטרים, כי היא זו שנהגה ברכב בעת האירוע, וזאת, בשל העובדה שהוא נהג בפסילה ובשכרות ועל מנת לשבש את החקירה.     

בית המשפט המחוזי קבע, כי עדות הנאשם נמצאה בלתי אמינה ודחה את גרסתו. כך נדחתה טענת הנאשם לפיה, שתי היריות שנורו ופגעו במנוח במהלך המאבק על הקרקע, שאחת מהן הביאה, כאמור, למות המנוח, נפלטו מאקדחו תוך כדי מאבק, באופן בלתי רצוני. בהתאמה, נדחתה טענתו העיקרית של הנאשם להיעדר שליטה על מעשיו, על פי סעיף 34ז לחוק העונשין. עוד נדחתה טענת הנאשם לפיה סבר כי המנוח הינו מחבל, שבכוונתו לבצע פעולת טרור, ולכן פעל באופן המתואר בכתב האישום. יצוין, כי הנאשם זנח את טענתו לפיה פעל מתוך הגנה עצמית, כפי שטען בחקירותיו במשטרה. 
 
עם זאת, נקבע על ידי דעת הרוב, כי לא הוכח מעבר לכל ספק סביר, כי הנאשם ירה במנוח במהלך ההתגוששות על הקרקע מתוך כוונה להביא למותו. לפיכך, נקבע, כי הנאשם ירה במנוח מתוך אדישות לאפשרות גרימת התוצאה של מות המנוח.  הספק באשר לכוונתו של הנאשם להמית את המנוח נלמד מהנסיבות הכוללות של המקרה, לרבות העובדה שבשלב ראשון ביצע הנאשם  ירי באוויר. בנוסף,  שתי היריות שאחת מהן הייתה הקטלנית, נורו במהלך התגוששות על הקרקע, בזמן שהנאשם מרחיק פעם אחר פעם את ידו מהמנוח, בעת שזה ניסה לאחוז באקדח. יחד עם זאת, הנאשם הורשע ברצח באדישות בשל הטווח הקצר בו נורו היריות, הירי שביצע לעבר גבו של המנוח בעת שחזר לרכבו לאחר שנפגע (ואשר, כאמור, לא פגע במנוח) וכן העובדה, כי עזב את המקום מבלי לעמוד על תוצאות מעשיו ומבלי להזעיק את כוחות ההצלה, מד"א ומשטרה. כן נלמדה אדישות הנאשם למות המנוח מאמירות הנאשם לאחר האירוע ובכלל זה, אמירותיו בחקירותיו במשטרה.   

דעת המיעוט קבעה, כי הנאשם פעל מתוך יסוד נפשי חפצי של כוונה, כפי המיוחס לו בכתב האישום. בהגיעה למסקנה זו עשתה דעת המיעוט שימוש בהלכת הצפיות ובחזקת הכוונה. כך נקבע, כי בהינתן מיקום וטווח הירי, הרי שהנאשם ראה מראש את התרחשות התוצאה הקטלנית, כאפשרות קרובה לוודאי, ולפיכך, יש לראותו כמי ששם לו למטרה לגרום לתוצאה הקטלנית. באשר לחזקת הכוונה ניתן משקל למספר היריות, מיקום הפגיעות בפלג גופו העליון של המנוח, כלי הנשק בו נעשה שימוש, הירי לעבר גבו של המנוח בעת שחזר לרכבו לאחר שנפגע וכן, התנהגות הנאשם לאחר האירוע. כל אלה, נקבע, מלמדים על כוונת הנאשם להביא למותו של המנוח. 



*** התקציר אינו מחליף את פסק-הדין, הנוסח המחייב הוא זה של פסק-הדין המלא ***

